## La Generalitat amplia el nombre de municipis que poden sol·licitar les ajudes per a garantir el funcionament dels servicis públics essencials

*** S’incorporen els municipis d’Aras de los Olmos, Benagéber, Benimuslem, Casinos, Chelva, Gavarda, Losa del Obispo, Massalavés, Sant Joanet, Titaguas, Tuéjar, Villar del Arzobispo i Xeraco
* El termini per a sol·licitar les ajudes directes a persones físiques destinades a pal·liar la pèrdua de béns de primera necessitat s’amplia fins al 6 de febrer de 2025
* La Generalitat ja ha concedit més de 84 milions d’euros en ajudes a les persones afectades**

La Conselleria d’Emergències i Interior, a través de l’Agència Valenciana de Seguretat i Resposta a les Emergències (AVSRE), ha publicat en el *Diari Oficial de la Generalitat Valenciana* (DOGV) sengles resolucions que amplien les mesures d’ajuda destinades als municipis i a les persones físiques afectats per la DANA.

En la primera es fa una nova ampliació del nombre de municipis que poden sol·licitar les ajudes, amb la incorporació d’altres 13 localitats: Aras de los Olmos, Benagéber, Benimuslem, Casinos, Chelva, Gavarda, Losa del Obispo, Massalavés, Sant Joanet, Titaguas, Tuéjar, Villar del Arzobispo i Xeraco.

Estos municipis se sumen als 90 ajuntaments de localitats afectades que podien ja sol·licitar ajudes amb la finalitat de mantindre el funcionament dels servicis públics essencials i imprescindibles per a garantir la vida i la seguretat de les persones, per la qual cosa en suma són 103 els municipis beneficiaris de les ajudes.

A més, s’amplia el període de gastos subvencionables fins al 31 de gener de 2025, incloent tant els gastos extraordinaris corrents com els de personal escomesos pels municipis en resposta a l’emergència. Esta mesura busca abastar els esforços fets més enllà dels dies immediats al temporal, i d’esta manera facilitar una cobertura més àmplia per a les necessitats generades per esta situació.

Així mateix, i amb l’objectiu de garantir que tots els municipis afectats puguen formalitzar les seues sol·licituds, s’amplia el termini per a presentar-les fins al 4 de març de 2025. Les sol·licituds han d’incloure una declaració certificada per la secretaria/intervenció municipal que detalle els gastos extraordinaris derivats de l’episodi d’emergència.

**Ampliació de termini per a ajudes de béns de primera necessitat**

D’altra banda, la Conselleria ha aprovat una altra resolució en la qual es fa una nova ampliació del termini per a la presentació de sol·licituds de les ajudes urgents destinades a pal·liar la pèrdua de béns de primera necessitat de les persones físiques produïda arran del temporal de vent i pluges el passat 29 d’octubre de 2024 en la Comunitat Valenciana. D’esta manera, els beneficiaris podran presentar les seues sol·licituds fins al 6 de febrer de 2025.

Esta mesura, prevista inicialment en el Decret 163/2024, de 4 de novembre, va ser modificada pel Decret 177/2024, de 4 de desembre, que ja establia una primera ampliació dels terminis. No obstant això, després de constatar l’existència d’un elevat nombre de persones residents altament dependents en els municipis més afectats pel temporal, les vivendes dels quals han patit greus desperfectes, i atés que estes persones requerixen l’ajuda de tercers per a gestionar la sol·licitud de les ajudes, s’ha decidit ampliar novament el termini de presentació.

Esta ampliació afecta tant els municipis inicialment inclosos en el Decret 163/2024, de 4 de novembre, com els que es van afegir posteriorment mitjançant la Resolució de 19 de novembre de 2024 de la Conselleria de Justícia i Interior.

Cal assenyalar que la Generalitat ja ha concedit ajudes a les persones físiques afectades per import superior als 84 milions d’euros. En total, s’han rebut 33.333 sol·licituds d’esta classe d’ajudes, de les quals 14.012 han sigut concedides i altres 5.613 requerixen esmena.

Les dos publicacions del DOGV s’emmarquen en el Pla Recuperem València, centrat no solament a ajudar i superar la crisi actual, sinó a enfortir la Comunitat i a assegurar la seua sostenibilitat a llarg termini.

Fecha: 18/12/2024